ธปท.เผยทุนสำรองลดฮวบ1,800ล้านดอลลาร์
ธปท.เผยทุนสำรองลดฮวบ1,800ล้านเหรียญสหรัฐ อยู่ที่ระดับ1.851แสนล้านเหรียญสหรัฐ คาดลดลงเพราะส่งออกเริ่มชะลอ
16 ก.ย. 2554

ธปท.เผยทุนสำรองลดฮวบ1,800ล้านเหรียญสหรัฐ อยู่ที่ระดับ1.851แสนล้านเหรียญสหรัฐ คาดลดลงเพราะส่งออกเริ่มชะลอ
ธนาคารแห่งประเทศไทย(ธปท.) รายงานฐานะเงินทุนสำรองระหว่างประเทศ ณ วันที่ 9ก.ย.ปีนี้อยู่ที่ระดับ 1.851 แสนล้านเหรียญสหรัฐ หรือประมาณ 5.561 ล้านล้านบาท ลดลง 1,800 ล้านเหรียญสหรัฐ หรือประมาณ 5.4 หมื่นล้านบาท จากสัปดาห์ก่อนหน้าอยู่ที่ระดับ 1.869 แสนล้านเหรียญสหรัฐ ส่วนฐานะการซื้อเงินตราต่างประเทศล่วงหน้าสุทธิอยู่ที่ระดับ 2.71 หมื่นล้านเหรียญสหรัฐ ลดลงเล็กน้อยจากสัปดาห์ก่อนหน้าที่ระดับ 2.79 หมื่นล้านเหรียญสหรัฐ 
ทั้งนี้ ส่งผลให้ทุนสำรองระหว่างประเทศสุทธิ ซึ่งรวมฐานะทุนสำรองระหว่างประเทศและฐานะการซื้อเงินตราต่างประเทศล่วงหน้าแล้วอยู่ที่ระดับ 2.122 แสนล้านเหรียญสหรัฐ 
ขณะที่ฐานเงินหรือเงินสดหมุนเวียนในมือภาคเอกชน รวมถึงเงินฝากของสถาบันการเงินในธปท.อยู่ที่ระดับ 1.157 ล้านล้านบาท ลดลงเล็กน้องจากสัปดาห์ก่อนหน้าที่ระดับ 1.164 ล้านล้านบาท
แหล่งข่าวจากธปท. เปิดเผยว่า มีความเป็นไปได้ว่าการลดลงของเงินทุนสำรองฯ เป็นผลมาจากการส่งออกชะลอ เพราะได้รับผลกระทบจากเศรษฐกิจโลก ซึ่งเมื่อการส่งออกชะลอก็มีผลให้ดุลการค้าลดลงและเมื่อดุลการค้าและเงินทุน บวกลบกันก็จะกลายเป็นดุลการชำระเงิน ซึ่งรวมธุรกรรมการค้าการลงทุน อาทิ ส่งออก นำเข้า ภาวะการเงินทุนเคลื่อนย้ายไหลเข้าออกแล้ว มีผลให้ดุลการชำระเงินลดลง ส่งผลให้ปริมาณเงินทุนสำรองระหว่างประเทศลดลง 
“ถ้าการส่งออกลดลง ก็มักจะมีผลให้ดุลการค้า รวมไปถึงดุลการชำระเงินลดลงด้วย ส่งผลให้ปริมาณเงินทุนสำรองระหว่างประเทศลด แต่ตอนนี้ยังบอกชัดเจนไม่ได้ เพราะข้อมูลการส่งออกยังไม่ออกมาว่าลดลงหรือไม่” แหล่งขาวธปท. ระบุ